Gabriela Firea a declarat luni că nu se confirmă informația că sunt probleme la cele 30 de autobuze intrate pe traseu de la 1 decembrie, după ce presa a relatat că au existat câteva autobuze Otokar cu probleme. Ea a făcut și o gafă în declarații: deși suntem în 3 decembrie, ea a spus că autobuzele „au intrat în trafic de pe 4 decembrie”.

„Din păcate nu se confirmă știrea potrivit căreia toate autobuzele care au fost achiziționate și sunt acum în trafic sunt defecte. Este o nouă știre falsă. A fost o singură situație, o singură defecțiune dintre cele 30 de autobuze care au intrat în trafic de pe 4 decembrie (sic!). Doar un singur caz se confirmă, care s-a și remediat în aceeași zi și autobuzul a circulat pe traseu chiar din acea zi”, a spus Gabriela Firea, luni după-amiază.

„Mentenanța este asigurată opt ani de zile de câștigătorul licitației, conform legii, dar verificîrile zilnice și reparațiile curente se realizează de către lucrătorii STB, pentru că așa s-a dorit și asta a fost discuția inclusiv cu reprezentanții sindicatelor – compania câștigătoare să ofere piesele de schimb, dar forța de muncă să fie a foștilor colegi de la RATB, actualmente STB. Este și normal așa, pentru că ar fi însemnat să facem disponibilizări și nu asta ne dorim”, a adăugat primarul general.

„Îmi pare foarte rău, că eu am o relație bună cu toți angajații, dar unii lideri de sindicat au început să facă politică și declarații care exced cadrul lor de reprezentare. Domniile lor trebuie să fie interesați în special de salariile angajaților, de condițiile de muncă și de investiții. Se investește foarte mult în transportul public încomun și îmi exprim amărăciunea pentru faptul că în loc să se constate aceste realizări, se vorbește despre faptul că un autobuz din cele 30 a avut o problemă”, a adăugat ea.

Gabriela Firea a mai spus că și la momentul în care s-au achiziționat autobuzele deja existente au fost unele care au avut „multe” defecțiuni. „Aceste lucruri se uită și probabil că atunci nu se răspândea atât de repede o știre negativă”, a mai spus primarul general.

Citește și

Șoferii STB, nemulțumiți de autobuzele turcești. Reacția firmei Otokar după avalanșa de probleme tehnice

VIDEO | Otokare cu probleme. Zilnic, defecțiuni la noile autobuze din Capitală